שייך מואיז'ו

שייך מואיז'ו או שייח' מואיז'ו (בערבית: شيخ موسى; 1944 – 30 באפריל 2020) היה שם הבמה של משה אטיאס (עטיה) - מוזיקאי, משורר, מלחין, זמר ופייטן יהודי-מרוקאי. נחשב לנציג בולט של הסגנון האלג'ירי (Granati) במוזיקה אנדלוסית קלאסית.

ביוגרפיה
אטיאס נולד במקנס שבמרוקו ליעקב אטיאס, מוזיקאי שהגיע למקנס מפאס, אף הוא בן למוזיקאי. לראשונה למד מוזיקה בצעירותו באמצעות האזנה ללהקת מוזיקאים יהודים שאביו היה חבר בה, וכבר כילד, ניגן ושר עם תזמורות מקומיות. הוא עלה לישראל ב-1962 ולאחר זמן מה במעברה, התיישב בקריית חיים. במרוקו עסק לפרנסתו בייצור רקמות למדי צבא מרוקו, אולם כשעלה ארצה, לצה"ל לא היה צורך בכך, והוא מצא עצמו ללא תעסוקה. הוא החל ללמוד אצל המוזיקאי "מועלם" דוד בן הרוש, ששימש עבורו כמנטור, ופצח בקריירה מוזיקלית כתחליף למקצועו הקודם.

את הקריירה המוזיקלית בישראל החל בנגינה על מנדולינה, ובהמשך על כינור. במקביל, מאז עלייתו ארצה, ועד לשנת 1970, כתב למוזיקאי סלימן אלמגריבי כ-40 שירים. בשנת 1969 הקליט מואיז'ו את התקליט הראשון שלו אצל ג'קי אזולאי, אחד מהאחים אזולאי. התקליט נחל הצלחה במכירות, ובהמשך הקליט אצל האחים אזולאי עשרות תקליטים וקלטות.

בשנות ה-70 הופיע לעיתים קרובות בארצות אחרות, בעיקר בצרפת. כשהתבקש להופיע בגרמניה, סירב בשל רצח העם היהודי שביצע בה המשטר הנאצי בזמן השואה. מאז שעלה ארצה, חזר פעם אחת בלבד למרוקו כדי להופיע בה בפני יהודים מקומיים. בישראל היה מרבה להופיע באירועים ובשמחות שונות, בעיקר של יוצאי מרוקו.

שייך מואיז'ו הקליט מעל 800 שירים שעוסקים בצדיקי מרוקו, כדוגמת הרב יעקב אבוחצירא, וגם בחיי היום יום. את רוב שיריו שר בשפה המרוקאית, וחלקם גם בעברית. בשנת 1981 הקליט בצרפת 12 שעות של שירה קלאסית אלג'ירית עם תזמורת רשות השידור של רדיו אלג'יר. נכון לשנת 2006, הוציא מואיז'ו 104 תקליטים אשר נמכרו במאות אלפי עותקים. בנובמבר 2011 הופיע לראשונה עם התזמורת האנדלוסית הישראלית.

אטיאס שר וניגן מילדותו גם עם אחיו, מרדכי עטיה, בעוד ולוי עטיה בכלי הקשה.

התגורר בקריית אתא.

חודשים ספורים לפני מותו עבר אירוע מוחי. הוא הלך לעולמו ב-30 באפריל 2020.

קישורים חיצוניים

 שייך מואיז'ו באתר התזמורת האנדלוסית
 פיוט לכבוד הבן איש חי על ידי ר' משה בן יעקב אטיאס הנקרא שייך מואיז'ו שירו נא אחי וכו' לכבוד תורת הרב בן איש חי
 שיר הלל הודיה ושבח לצדיקי מרוקו, על ידי ר' משה בן יעקב אטיאס המפורסם בשם ש"ח מואיז'ו
  שיר לכבוד השכינה הקדושה "שכינת עוזינו ותפארתינו" שעתה בגלות "בכו תבכה בלילות ימים כלילות בצער העולם וצער ברואי השם וצער בני אל חי" עד שתתקבל ותתגלה מלכות משיח בן דוד ודמעתה על לחייה כי רחק ממנה מנחם ואין לנו בית הבחירה, מפי מלך הזמר האנדלוסי "רבי משה בן יעקב עטייאס זצ"ל" הנקרא "שייך מואיזו"
 Meeting the Legendary Cheikh Mwijo, באתר Jewish Morocco




הערות שוליים

קטגוריה:זמרים יהודים מרוקאים
קטגוריה:זמרים ישראלים
קטגוריה:עולים בשנות ה-1960
קטגוריה:כנרים יהודים
קטגוריה:כנרים ישראלים
קטגוריה:מלחינים יהודים מרוקאים
קטגוריה:מלחינים ישראלים
קטגוריה:משוררים יהודים מרוקאים
קטגוריה:משוררים ישראלים
קטגוריה:זמרים השרים בערבית מרוקאית
קטגוריה:מוזיקאי אנדלוסית
קטגוריה:ישראלים ילידי מרוקו
קטגוריה:אמנים ישראלים הידועים בשם במה
קטגוריה:מרוקאים שנולדו ב-1937
קטגוריה:ישראלים שנפטרו ב-2020